钦定古今图书集成/理学汇编/文学典/第092卷 > 余尧臣
## 钦定古今图书集成/理学汇编/文学典/第092卷 > 余尧臣

按《明外史高启传》：“尧臣字唐卿，永嘉人，客越州。张士
诚参政吕珍罗致幕下，已入吴，为士诚客。城破，例徙
濠梁。洪武二年，放还，授新郑丞。”

按《列朝诗集》：尧臣字唐卿，永嘉人。早以文学著，客居
会稽，越镇帅院判迈善卿，参政吕珍罗致幕下，与有
保越之功。荐剡交上，无意仕进，于越之桐桂里治圃
结茅，署曰“菜薖。”已而入吴，居北郭，与高启、张羽为“北
郭十友”，即所谓“十才子”也。启《送唐肃序》曰：“余世居吴
北郭，同里交善者惟王止仲一人。十馀年来，徐幼文”
自毗陵，高士敏自河南，唐处敬自会稽，余唐卿自永
嘉，张来仪自浔阳，各以故来居吴，而皆与余邻，于是
北郭之文物遂盛矣。羽《续怀友诗序》曰：“予在吴城围
中，与余唐卿诸君游，皆落魄不任事，故得留连诗酒。
吴亡之后，与杨基、徐贲同被征谪濠，洪武二年方还，
授新郑丞。”此见于高启畣诗者也。曰“司马”，又曰“左司”，
必东越镇将版授之职御，而今不可考矣。